PMIndiaData/PMIndiaSum huggingface dataset:
प्रधानमंत्री ने बालयोगी सभागार में उपराष्ट्रपति श्री एम. वेंकैया नायडु के विदाई समारोह में भाग लिया

प्रधानमंत्री श्री नरेन्द्र मोदी आज जीएमसी बालयोगी सभागार में उपराष्ट्रपति श्री एम. वेंकैया नायडु के विदाई समारोह में शामिल हुए। इस अवसर पर अपने संबोधन में, प्रधानमंत्री ने श्री वेंकैया नायडु की हमेशा सक्रिय और व्यस्त रहने के गुण की ओर संकेत करते हुए कहा कि यह एक ऐसा गुण है जो उन्हें हमेशा सार्वजनिक जीवन की गतिविधियों से जोड़े रखेगा। श्री मोदी ने श्री वेंकैया नायडु के साथ अपने लंबे जुड़ाव के बारे में बताया और वाजपेयी सरकार में मंत्री के रूप में श्री नायडु के चयन के समय ग्रामीण विकास के लिए उनकी प्राथमिकता को याद किया। प्रधानमंत्री ने यह भी बताया कि श्री नायडु ने दोनों विभागों – ग्रामीण विकास के साथ–साथ शहरी विकास की देखरेख की है। प्रधानमंत्री ने उपराष्ट्रपति के राज्यसभा के सभापति और उपराष्ट्रपति बनने वाले पहले राज्यसभा सदस्य होने के दुर्लभ गौरव मिलने के बारे में भी चर्चा की। प्रधानमंत्री ने कहा कि उनके इस अनुभव और संसदीय कार्य मंत्री के अनुभव ने उन्हें व्यापक नियंत्रण और सहजता से सदन चलाने में मदद की। प्रधानमंत्री ने सदन, सदस्यों और समितियों की क्षमताओं को सशक्त बनाने और बढ़ाने के लिए श्री नायडु के प्रयासों की भी सराहना की। प्रधानमंत्री ने कहा कि यह महत्वपूर्ण है कि सभी सांसदों से उनकी जो अपेक्षाएं हैं, उन्हें हम हमेशा पूरा करने का प्रयास करें। प्रधानमंत्री ने श्री नायडु के समय–प्रबंधन के अनुशासन की प्रशंसा करते हुए यह भी कहा कि कैसे कोरोना प्रतिबंधों के समय, उपराष्ट्रपति 'टेली–यात्रा' के माध्यम से उन लोगों के साथ फोन द्वारा जुड़े रहे, जो उनके लंबे सार्वजनिक जीवन में उनके संपर्क में आए थे। उन्होंने उस कठिन समय के दौरान लोगों को सांत्वना और प्रोत्साहन प्रदान किया। इसी तरह वे महामारी के दौरान सभी सांसदों के संपर्क में रहे। प्रधानमंत्री ने उस घटना को भी याद किया जब बिहार की यात्रा के दौरान, श्री नायडु के हेलीकॉप्टर को अचानक लैंडिंग करना पड़ा और एक किसान ने उनकी मदद की। प्रधानमंत्री ने कहा कि श्री नायडु ने आज तक उस किसान और उनके परिवार से संपर्क बनाए रखा है। प्रधानमंत्री ने आशा व्यक्त करते हुए कहा कि वे आने वाले बहुत लंबे समय तक उसी समर्पण और ज्ञान के साथ सार्वजनिक जीवन में लोगों का मार्गदर्शन करते रहेंगे। मातृभाषा के प्रति श्री नायडु के सम्मान को स्वीकार करते हुए, प्रधानमंत्री ने भाषिणी के बारे में चर्चा की, जो आर्टिफिशियल इंटेलिजेंस और अन्य उभरती प्रौद्योगिकियों की शक्ति से परिपूर्ण, नागरिकों के लिए सेवाओं और उत्पादों को विकसित करने की दिशा में भाषाओं के लिए एक राष्ट्रीय सार्वजनिक डिजिटल प्लेटफॉर्म है। उन्होंने दोनों सदनों के सदस्यों को इसकी और ध्यान देने को कहा। उन्होंने राज्यसभा के सभापति और उप सभापति से मातृभाषा में बहस के कारण उभरे अच्छे नए शब्दों को एकत्र करने और देश की भाषाओं को समृद्ध करने के लिए उन्हें जोड़ने के लिए भी कहा। उन्होंने कहा कि अच्छे शब्दों के संग्रह को जारी करने की वार्षिक परंपरा की शुरुआत करके हम वेंकैया जी की मातृभाषा के प्रति प्रेम की विरासत को आगे बढ़ाएंगे।
कैबिनेट ने रॉक फॉस्‍फेट एवं एमओपी के खनन तथा परिष्‍करण और फॉस्‍फोरिक एसिड/डीएपी/एनपीके उर्वरकों हेतु जॉर्डन में उत्‍पादन इकाई लगाने के लिए भारत और जॉर्डन के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने रॉक फॉस्‍फेट एवं एमओपी के खनन तथा परिष्‍करण और भारत में शत-प्रतिशत उठाव के लिए एक दीर्घकालिक समझौते के साथ फॉस्‍फोरिक एसिड/डीएपी/एनपीके उर्वरकों हेतु जॉर्डन में उत्‍पादन इकाई लगाने के लिए भारत और जॉर्डन के बीच एक सहमति पत्र (एमओयू) पर हस्‍ताक्षर किये जाने को मंजूरी दे दी है। उपर्युक्‍त एमओयू से देश की जरूरतों की पूर्ति के लिए उचित मूल्‍य पर कच्‍चे माल, मध्‍यवर्ती उत्‍पादों और तैयार पीएंडके उर्वरकों की निरंतर आपूर्ति सुनिश्चित होगी।
केंद्रीय मंत्रिमंडल ने वियना कन्वेंशन के मॉन्ट्रियल प्रोटोकॉल के लिए दलों की बैठक में सरकार द्वारा अपनाई गई बातचीत की स्थिति को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने ओजोन की परत के संरक्षण के लिए वियना कनवेंशन के मांट्रियल प्रोटोकॉल के लिए हाल ही में पक्षकारों की बैठक (एमओपी) में भारत सरकार द्वारा अपनाई गई नीति को अपनी पूर्व कार्योत्तर स्वीकृति दे दी है। यह बैठक रवांडा के किगाली में 6-14 अक्टूबर के बीच हुई थी। किगाली में हुई वार्ता का उद्देश्य मांट्रियल प्रोटोकाल के तहत हाइड्रोफ्लूरो कार्बन (एचएफसी) को रसायनों की सूची में शामिल करना था। ताकि उनके उत्पादन और खपत को नियंत्रित किया जा सके और मांट्रियल प्रोटोकाल के तहत बनाए गए बहुपक्षीय कोष से प्राप्त वित्तीय सहायता की मदद से एक तय समयावधि के दौरान उन्हें कम किया जा सके। एचएफसी ओजोन का क्षरण नहीं कर रहा है लेकिन जलवायु परिवर्तन के लिए एक जिम्मेदार पदार्थ है और अगर इसे नियंत्रित किया जाता है तो यह वैश्विक तापमान को सीमित करने और जलवायु परिवर्तन पर अग्रिम कार्रवाई करने में काफी योगदान दे सकता है। मंत्रिमंडल ने 2024 से 2030 के बीच के तीन विकल्पों में से एक को उपयुक्त बेसलाइन वर्ष के रूप में अपनाने के लिए विवेचन के पर्यावरण, वन एवं जलवायु परिवर्तन मंत्रालय के प्रस्ताव को भी मंजूरी दे दी है। इसे अगले साल फ्रीज करना भी शामिल है। मंत्रिमंडल ने इस सीमा के भीतर किसी भी विकल्प का उपयोग करने के लचीलापन भी दिखाया है। इसमें सरकार के परामर्श के साथ प्रस्तावित विकल्पों की सुविधाओं का संयोजन होगा। किगाली में बातचीत के दौरान भारत ने बेसलाइन वर्ष और फ्रीज वर्ष पर सफलतापूर्वक समझौता वार्ता की, जिसने घरेलू स्तर पर निर्माण के लिए रिफ्रिजरंट का उपयोग करते हुए संबंधित क्षेत्रों में विकास के लिए पर्याप्त स्थान उपलब्ध कराया। इस प्रकार कम से कम अतिरिक्त लागत और अधिकतम जलवायु लाभ के साथ निर्बाध विकास को सुनिश्चित किया जा सकता है। किगाली में इस बात पर सहमति बनी थी कि विकासशील देशों के लिए बेसलाइन अथवा शिखर वर्ष के दो सेट होंगे और भारत के लिए 2024, 2025, 2026 बेसलाइन वर्ष होंगे। यह फैसला 65 प्रतिशत अतिरिक्त एचसीएफसी भत्ता उपलब्ध कराएगा। यह भारत की बेसलाइन खपत और उत्पादन के साथ जुड़ेगा। भारत के लिए फ्रीज ईयर 2028 होगा। इसमें यह शर्त होगी कि 2024/25 में एक तकनीकी समीक्षा होगी और अगर रिफ्रिजरंट का इस्तेमाल करते हुए इस सेक्टर में विकास सहमति की सीमा से अधिक हुआ तो भारत अपने फ्रीज वर्ष को 2030 तक आगे बढ़ा सकता है। वहीं दूसरी तरफ विकसित देश एचएफसी की खपत और उत्पादन को 2029 में 70 प्रतिशत तक कम करेंगे। किगाली में लिए गए निर्णयों के अनुसार, भारत 2032 से चार चरणों में फेज डाउन को पूरा करेगा। इसमें 2032 में 10 प्रतिशत, 2037 में 20 प्रतिशत, 2042 में 30 प्रतिशत और 2047 में 85 प्रतिशत की संचयी कमी की जाएगी। ट्रियल प्रोटोकॉल के लिए किगाली संशोधन पहली बार, नए रिफ्रिजरंट और तकनीक के इस्तेमाल के मामले में ऊर्जा दक्षता में सुधार को प्रोत्साहित करता है। अनुसंधान एवं विकास यानी आरएंडडी के लिए अनुदान और विकासशील देशों में सेवा क्षेत्र को भी पूंजी पर सहमति प्रावधानों में शामिल किया गया है।
प्रधानमंत्री ने महिलाओं की विश्व मुक्केबाजी प्रतियोगिता में स्वर्ण पदक जीतने पर मैरी कॉम को बधाई दी

प्रधानमंत्री श्री नरेन्द्र मोदी ने महिलाओं की विश्व मुक्केबाजी प्रतियोगिता में स्वर्ण पदक जीतने पर मैरी कॉम को बधाई दी है। प्रधानमंत्री ने कहा “यह भारतीय खेल के लिए एक गौरवशाली क्षण है। महिलाओं की विश्व मुक्केबाजी प्रतियोगिता में स्वर्ण पदक जीतने पर मैरी कॉम को बधाई। जिस लगन से उन्होंने खेलों का अनुसरण किया और विश्व स्तर पर शानदार कामयाबी हासिल की, वह बेहद अनुकरणीय है। उनकी जीत वास्तव में विशिष्ट है।”
प्रधानमंत्री ने युवाओं से राजनीति में निस्वार्थ और रचनात्मक रूप से योगदान देने का आग्रह किया

प्रधानमंत्री श्री नरेन्द्र मोदी ने देश के युवाओं से राजनीति में निस्वार्थ और रचनात्मक रूप से योगदान देने का आह्वान किया है। दूसरे राष्ट्रीय युवा संसद महोत्सव के समापन सत्र को आज संबोधित करते हुएप्रधानमंत्री ने कहा कि राजनीति सार्थक परिवर्तन लाने का एक बड़ा माध्यम है और हर दूसरे क्षेत्र की तरह, राजनीति में भी युवाओं की उपस्थिति महत्वपूर्ण है। प्रधानमंत्री ने युवाओं को आश्वासन दिया कि आज, ईमानदार लोगों को सेवा करने का अवसर मिल रहा है, बेईमान गतिविधियों से सम्बंधित राजनीति की पुरानी धारणा बदल रही है। आज ईमानदारी और प्रदर्शन समय की जरूरत बन गए हैं। इस संदर्भ में, प्रधानमंत्री ने वंशवाद की राजनीति के बारे में विस्तार से चर्चा की। उन्होंने कहा कि भ्रष्टाचार उन लोगों पर बोझ बन गया है जिनकी विरासत भ्रष्टाचार थी। देश पारिवारिक सम्बन्धों के स्थान पर ईमानदारी को तरजीह दे रहा है और उम्मीदवार भी यह समझ रहे हैं कि केवल अच्छे काम ही मायने रखते हैं। उन्होंने युवाओं से वंशवादी व्यवस्था को जड़ से खत्म करने का आह्वान किया। वंशवाद की राजनीति लोकतांत्रिक व्यवस्था में अक्षमता और तानाशाही को जन्म देती है क्योंकि ये वंश अपने परिवार की राजनीति और राजनीति में परिवार को बचाने की दिशा में काम करते हैं। प्रधानमंत्री ने कहा, "अब एक नाम के सहारे चुनाव जीतने के दिन खत्म हो गए हैं, लेकिनवंशवाद-राजनीति की यह बीमारी अभी ख़त्म नहीं हुई है… राजनीतिक वंशवाद राष्ट्र को आगे बढ़ाने की बजाय स्वयं और परिवार को बढ़ावा देता है। यह भारत में सामाजिक भ्रष्टाचार का प्रमुख कारण है।” प्रधानमंत्री ने युवाओं से राजनीति में आने का आह्वान किया क्योंकि उनके आने से वंशवाद की राजनीति का अंत सुनिश्चित होगा। उन्होंने कहा, “हमारे लोकतंत्र को बचाने के लिए यह जरूरी है कि आप राजनीति में आयें। स्वामी विवेकानंद के रूप में आपके पास एक महान मार्गदर्शक हैं और यदि उनकी प्रेरणा से हमारे युवा राजनीति में आते हैं, तो देश मजबूत होगा।''
प्रधानमंत्री ने चेनानी-नैशरी सुरंग को राष्ट्र को समर्पित किया; उधमपुर में जनसभा को संबोधित किया

प्रधानमंत्री श्री नरेंद्र मोदी ने जम्मू-कश्मीर में निर्मित भारत के सबसे लंबे नौ किलोमीटर लंबे चेनानी-नैशरी सुरंग को राष्ट्र को समर्पित किया। प्रधानमंत्री ने जायजा लेने के लिए पूरी सुरंग का दौरा किया और उन्हें उसकी कुछ खुबियों से संक्षिप्त में अवगत कराया गया। उधमपुर में एक जनसभा को संबोधित करते हुए प्रधानमंत्री ने कहा कि यह सुरंग विश्वस्तरीय है और वैश्विक मानदंडों से मिलती जुलती है। उन्होंने कहा कि यह सुरंग पर्यावरण के अनुकूल है और ग्लोबल वार्मिंग से लड़ने में इससे मदद मिलेगी। प्रधानमंत्री ने कहा कि कुछ दिग्भ्रमित युवा पत्थर फेंकते है लेकिन कश्मीर के ही कुछ युवा पत्थर काटकर इस तरह का ढांचा तैयार कर देते हैं। इस टनल से पर्यटन को बढ़ावा मिलेगा जिससे आर्थिक समृद्धि बढ़ेगी। प्रधानमंत्री ने कहा कि हिंसा और आतंकवाद कभी एक दूसरे की मदद नहीं कर सकते हैं। उन्होंने जम्मू-कश्मीर की मुख्यमंत्री महबूबा मुफ्ती का शुक्रिया अदा करते हुए कहा कि राज्य के लिए केंद्र सरकार की ओर से पैकेज की घोषणा होते ही काम शुरू हो गया था। पूर्व प्रधान मंत्री श्री अटल बिहारी वाजपेयी की दृष्टि और काम को याद करते हुए प्रधानमंत्री ने कहा कि केंद्र सरकार का विकास ही मूल मंत्र है और इसे लोगों की भागीदारी से हासिल किया जा सकता है।
प्रधानमंत्री ने पश्चिम बंगाल के जलपाईगुड़ी में हुई दुर्घटना में लोगों की मृत्यु पर शोक व्यक्त किया

प्रधानमंत्री श्री नरेन्‍द्र मोदी ने पश्चिम बंगाल के जलपाईगुड़ी में दुर्गा पूजा उत्सव के दौरान हुई दुर्घटना में हुई लोगों की मृत्यु पर गहरा दुख व्‍यक्‍त किया है। प्रधानमंत्री कार्यालय के माध्यम से किए गए एक ट्वीट में कहा; “पश्चिम बंगाल के जलपाईगुड़ी में दुर्गा पूजा उत्सव के दौरान हुई दुर्घटना से दुखी हूं। अपने प्रियजनों को खोने वालों के प्रति मेरी संवेदनाऐं हैः प्रधानमंत्री नरेन्द्र मोदी“
प्रधानमंत्री ने मिस्र में हमलों की निंदा की

प्रधानमंत्री श्री नरेन्‍द्र मोदी ने मिस्र में हमलों की निंदा की है। प्रधानमंत्री ने कहा, ‘मिस्र में हमलों से गहरा दुख हुआ। हम इन हमलों की निंदा करते हैं। मैं मृतकों के परिवारों के प्रति संवेदना व्‍यक्‍त करता हूं और घायलों के जल्‍द स्‍वस्‍थ होने के लिए प्रार्थना करता हूं।’
प्रधानमंत्री ने आईएनए की वयोवृद्ध सेनानी अंजलाई पोन्नुसामी के निधन पर शोक व्यक्त किया

प्रधानमंत्री श्री नरेन्द्र मोदी ने मलेशिया की प्रतिष्ठित आईएनए की वयोवृद्ध सेनानी अंजलाई पोन्नुसामी के निधन पर शोक व्यक्त किया है। प्रधानमंत्री ने एक ट्वीट में कहा: "मलेशिया की प्रतिष्ठित आईएनए की वयोवृद्ध सेनानी अंजलाई पोन्नुसामी जी के निधन से दुखी हूं। हम भारत के स्वतंत्रता आंदोलन में उनके साहस और प्रेरक भूमिका को हमेशा याद रखेंगे। उनके परिवार और दोस्तों के प्रति संवेदना।" एमजी/ एमए/ एसकेएस
सशस्‍त्र सीमा बल, एसआरएम विश्‍वविद्यालय और आईटीसी ने प्रधानमंत्री राष्‍ट्रीय राहत कोष में योगदान दिया

सशस्‍त्र सीमा बल के महानिदेशक श्री बी. डी. शर्मा ने प्रधानमंत्री श्री नरेन्‍द्र मोदी से मुलाकात की और जम्‍मू–कश्‍मीर के बाढ़ प्रभावित लोगों के लिए प्रधानमंत्री राष्‍ट्रीय राहत कोष में योगदान के लिए 2.12 करोड़ रुपए का एक डिमांड ड्राफ्ट सौंपा। चेन्‍नई स्‍थित एसआरएम विश्‍वविद्यालय के संस्‍थापक चांसलर डॉ. टी. आर. पचामुथु प्रधानमंत्री श्री नरेन्‍द्र मोदी से मिले और प्रधानमंत्री राष्‍ट्रीय राहत कोष (पीएमएनआरएफ) में योगदान के लिए एक करोड़ रुपए का एक डिमांड ड्राफ्ट सौंपा। आईटीसी के चेयरमैन श्री. वाई. सी. देवेश्‍वर ने प्रधानमंत्री श्री नरेन्‍द्र मोदी से मुलाकात की और प्रधानमंत्री राष्‍ट्रीय राहत कोष में योगदान के लिए 10 करोड़ रुपए का एक चेक सौंपा। आईटीसी के कर्मचारियों ने भी अपना एक दिन का वेतन प्रधानमंत्री राष्‍ट्रीय राहत कोष में दिया है। प्रधानमंत्री ने हाल ही में लोगों से जम्‍मू-कश्‍मीर के बाढ़ पीड़ितों के लिए प्रधानमंत्री राष्‍ट्रीय राहत कोष में उदारता के साथ दान करने की अपील की थी।
विश्‍व शौचालय दिवस पर प्रधानमंत्री का संदेश

विश्‍व शौचालय दिवस पर प्रधानमंत्री श्री नरेन्‍द्र मोदी के संदेश का पाठ निम्‍नानुसार है। ‘‘विश्‍व शौचालय दिवस पर हम अपने देशभर में स्‍वच्‍छता सुविधाओं में सुधार के लिए अपनी वचनबद्धता को पुन: दोहराते हैं। मैं देश के विभिन्‍न भागों में ज्‍यादा से ज्‍यादा शौचालय के निर्माण में लगे सभी लोगों और संगठनों की प्रशंसा करता हूं। स्‍वच्‍छ भारत मिशन को गति प्रदान करने में उनका अमूल्‍य योगदान है।’’
प्रधानमंत्री ने कन्‍याकुमारी में विकास परियोजनाओं को लांच किया

प्रधानमंत्री श्री नरेन्‍द्र मोदी ने आज मदुरै और चेन्‍नई के बीच तेजस एक्‍सप्रेस रेलगाड़ी को झंडी दिखाकर रवाना किया। उन्‍होंने कन्‍याकुमारी में एक विशाल सार्वजनिक समारोह में रामेश्‍वरम और धनुषकोडी के बीच रेल संपर्क की बहाली तथा पम्‍बम सेतु को पुन:स्‍थापित करने के लिए आधारशिला रखी। प्रधानमंत्री ने कुछ सड़क परियोजनाओं का उद्घाटन किया। समारोह को संबोधित करते हुए प्रधानमंत्री ने कहा कि प्रत्‍येक भारतीय को इस बात का गर्व है कि बहादुर विंग कमांडर अभिनंदन तमिलनाडु के रहने वाले हैं। उन्‍होंने कुछ दिन पहले गांधी शांति पुरस्‍कार प्राप्‍त करने के लिए विवेकानंद केन्‍द्र को बधाई दी। प्रधानमंत्री ने कहा कि तेजस एक्‍सपेस अत्‍याधुनिक ट्रेन है और यह ‘मेक इन इंडिया’ का बड़ा उदाहरण है। उन्‍होंने कहा कि रामेश्‍वरम-घनुषकोडी रेल लाइन 1964 की आपदा के बाद क्षतिग्रस्‍त हुई, लेकिन 50 से अधिक वर्षों में भी इस लाइन पर कोई ध्‍यान नहीं दिया गया। उन्‍होंने कहा कि कभी नहीं से देर भली। प्रधानमंत्री ने कहा कि पीएम किसान सम्‍मान निधि के हिस्‍से के रूप में 1.1 करोड़ किसानों को उनके बैंक खातों में पहली किस्‍त मिल गई है। उन्‍होंने कहा कि पहली फरवरी को घोषित योजना फरवरी महीने में ही वास्‍तविकता बन गई। उन्‍होंने कहा कि हमने 24 दिनों में योजना को प्रस्‍तुत करने के लिए बिना रूके 24 घंटे काम किया। उन्‍होंने कहा कि 10 वर्षों में परिश्रमी किसानों को लगभग 7.5 लाख करोड़ रूपये मिले होते। प्रधानमंत्री ने कहा कि लोग सरकार से ईमानदारी, विकास, प्रगति, अवसर तथा सुरक्षा चाहते हैं। प्रधानमंत्री ने रक्षा और सुरक्षा के बारे में कहा कि भारत वर्षों से आतंकवाद के खतरे को झेल रहा है। उन्‍होंने कहा कि अब बड़ा परिवर्तन यह आया है कि भारत आतंक की स्थित में असहाय नहीं रहेगा। उन्‍होंने कहा कि यह नया भारत है और आतंकवादियों द्वारा किये गये नुकसान का जवाब पूरी ताकत के साथ दिया जायेगा। प्रधानमंत्री ने कहा कि रक्षा और राष्‍ट्रीय सुरक्षा के मामले में हम भारतीय पहले हैं और केवल भारतीय हैं। प्रधानमंत्री ने भ्रष्‍टाचार के विरूद्ध केन्‍द्र सरकार द्वारा उठाये गये कदमों की भी चर्चा की।
प्रधानमंत्री ने हिन्‍दुस्‍तान टाइम्‍स लीडरशिप समिट को संबोधित किया

प्रधानमंत्री श्री नरेन्‍द्र मोदी ने आज नई दिल्‍ली में हिन्‍दुस्‍तान टाइम्‍स लीडरशिप समिट को संबोधित किया। अपने संबोधन में प्रधानमंत्री श्री नरेन्‍द्र मोदी ने भारत की सुनहरे भविष्‍य की ओर यात्रा का विवरण देते हुए कहा कि भारत की वर्तमान स्थिति को विश्‍व के संदर्भ में देखने के साथ-साथ कुछ साल पहले भारत कहा था इस संदर्भ में देखना होगा। प्रधानमंत्री श्री नरेन्‍द्र मोदी ने भारत के आर्थिक सुधारों के प्रति अपने दृष्टिकोण का विवरण देते हुए हाल ही मिली कुछ बड़ी आर्थिक सफलताओं जिनमें 7.4 प्रतिशत आर्थिक विकास दर और व्‍यापार करने के लिए सुगमता में उन्‍नति सम्मिलित है का जिक्र किया। उन्‍होंने कहा कि व्‍यापार करने के लिए सुगमता में बढ़ोतरी केवल केंद्र और राज्‍य के मिलकर काम करने के कारण मिली है। प्रधानमंत्री ने कहा कि राज्‍यों को 14वें वित्‍त आयोग की सिफारिशों के अनुरूप अतिरिक्‍त वित्‍तीय सहायता दी गई है। प्रधानमंत्री श्री मोदी ने बताया कि एलपीजी सब्सिडी के प्रत्‍यक्ष हस्‍तांतरण और एलईडी लाइटिंग योजना से करोड़ों रूपये की बचत की जा रही है। उन्‍होंने कहा कि यूरिया में नीम की परत चढ़ाने से इसके कृषि क्षेत्र के अतिरिक्‍त दूसरे क्षेत्रों में उपयोग को रोकने में सहायता मिली है। प्रधानमंत्री ने बिहार में दो लोकोमोटिव निर्माण इकाईयों के लिए हाल ही में रेल क्षेत्र में विदेशी प्रत्‍यक्ष निवेश का उल्‍लेख भी किया। प्रधानमंत्री श्री नरेन्‍द्र मोदी ने भारत बिना बिजली वाले 18 हजार गांवों में विद्युतीकरण की प्रक्रिया के बारे में बताते हुए कहा कि इस क्षेत्र में प्रगति हर कोई ग्रामीण विद्युतीकरण एप के जरिए देख सकता है।
आज का कैबिनेट निर्णय भारत के टीकाकरण कवरेज को आगे बढ़ाएगा और एक स्वस्थ राष्ट्र का निर्माण करेगा: प्रधानमंत्री

प्रधानमंत्री श्री नरेन्‍द्र मोदी ने आशा व्‍यक्‍त करते हुए कहा है कि 15 जुलाई 2022 से अगले 75 दिनों तक सरकारी टीकाकरण केंद्रों पर 18 वर्ष से अधिक आयु के सभी नागरिकों के लिए नि:शुल्‍क कोविड-19 एहतियाती खुराक (प्रीकॉशन डोज) का निर्णय भारत के टीकाकरण कवरेज को आगे बढ़ाएगा और एक स्वस्थ राष्ट्र का निर्माण करेगा। आज की कैबिनेट बैठक में यह निर्णय #AzadiKaAmritMahotsav समारोह के हिस्से के रूप में लिया गया। प्रधानमंत्री ने केंद्रीय स्वास्थ्य मंत्री डॉ. मनसुख मांडविया के एक ट्वीट के जवाब में ट्वीट किया: "टीकाकरण कोविड-19 से लड़ने का एक प्रभावी उपाय है। आज का कैबिनेट निर्णय भारत के टीकाकरण कवरेज को आगे बढ़ाएगा और एक स्वस्थ राष्ट्र का निर्माण करेगा।" एमजी/एएम/जेके
प्रधानमंत्री ने द्वारकाधीश मंदिर में पूजा-अर्चना की, द्वारका में एक जनसभा को संबोधित किया

प्रधानमंत्री श्री नरेन्‍द्र मोदी ने आज द्वारका के द्वारकाधीश मंदिर में पूजा-अर्चना के साथ अपनी दो दिवसीय गुजरात यात्रा की शुरुआत की। प्रधानमंत्री ने ओखा और बेट द्वारका के बीच पुल एवं अन्‍य सड़क विकास परियोजनाओं की आधारशिला रखने के लिए पट्टिकाओं का अनावरण किया। प्रधानमंत्री ने कहा कि उन्‍होंने द्वारका में आज एक नई ऊर्जा और उत्‍साह देखा। उन्होंने कहा कि जिस पुल की आधारशिला रखी गई है वह हमारी प्राचीन विरासत को नए सिरे से जोड़ने का एक साधन है। उन्‍होंने कहा कि इससे पर्यटन को बढ़ावा मिलेगा जिससे रोजगार के अवसर सृजित होंगे क्‍योंकि पर्यटन को प्रोत्‍साहित करने के लिए विकास काफी अहम होगा। प्रधानमंत्री ने याद किया कि कुछ वर्ष पहले बुनियादी ढांचे के अभाव के कारण किस प्रकार बेट द्वारका के लोगों को कठिनाइयों और चुनौतियों का सामना करना पड़ता था। प्रधानमंत्री ने कहा कि पर्यटन क्षेत्र का विकास अलग-थलग रहकर नहीं किया जा सकता है। उन्‍होंने कहा कि यदि हम अधिक से अधिक पर्यटकों को गिर की ओर आकर्षित करना चाहते हैं तो हमें पर्यटकों को द्वारका जैसे आसपास के अन्‍य जगहों का भ्रमण करने के लिए भी प्रेरित करना चाहिए। प्रधानमंत्री ने कहा कि बुनियादी ढांचे के निर्माण से आर्थिक गतिविधियों में सुधार होना चाहिए और इससे विकास का वातावरण समृद्ध होना चाहिए। उन्‍होंने कहा कि हम बंदरगाहों का विकास और बंदरगाह-आधारित विकास चाहते हैं क्‍योंकि नीली अर्थव्‍यवस्‍था से भारत की प्रगति को आगे मदद मिलनी चाहिए। प्रधानमंत्री ने कहा कि भारत सरकार मछुआरों के सशक्तिकरण के लिए कई कदम उठा रही है। उन्‍होंने कहा कि काण्‍डला पोर्ट में अप्रत्‍याशित वृद्धि दिख रही है क्‍योंकि इस बंदरगाह में सुधार के लिए संसाधन लगाए गए थे। उन्‍होंने कहा कि अलंग को एक नया जीवन दिया गया है और वहां काम कर रहे श्रमिकों के कल्‍याण के लिए कदम उठाए गए हैं। प्रधानमंत्री ने कहा कि सरकार समुद्री सुरक्षा उपकरणों का आधुनिकीकरण कर रही है। उन्‍होंने कहा कि इसके लिए इस देवभूमि द्वारका में एक संस्‍थान की स्‍थापना की जाएगी। कल जीएसटी परिषद की बैठक में आम सहमति से लिए गए निर्णय के बारे में प्रधानमंत्री ने कहा कि जब सरकार में भरोसा होता है और जब नीतियां सच्‍चे इरादे से बनाई जाती हैं तो लोगों के लिए यह स्‍वाभाविक है कि वे राष्‍ट्र के बेहतरीन हित में हमारा समर्थन करें। प्रधानमंत्री ने जोर देकर कहा कि सरकार लोगों की आकांक्षाओं को पूरा करने और गरीबी से मुकाबला करने में मदद करना चाहती है। प्रधानमंत्री ने कहा कि दुनिया का ध्‍यान भारत की ओर आकर्षित किया जा रहा है और लोग यहां निवेश करने के लिए आ रहे हैं। प्रधानमंत्री ने कहा, ‘मैं देख रहा हूं कि गुजरात भारत के विकास में सक्रिय योगदान कर रहा है और इसके लिए मैं गुजरात सरकार को बधाई देता हूं।’
कैबिनेट ने केंद्रीय अंतर्देशीय जल परिवहन निगम लिमिटेड के विलय के प्रस्ताव को स्वीकृत दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने केंद्रीय अंतर्देशीय जल परिवहन निगम लिमिटेड(सीआईडब्ल्यूटीसी) के विलय प्रस्ताव को स्वीकृत प्रदान कर दी। 24 दिसंबर 2014 को लिए गए कैबिनेट फैसले के मुताबिक सीआईडब्ल्यूटीसी के लिए स्वैच्छिक सेवानिवृत्ति योजना 2015 में लागू कर दी गई थी। भारत सरकार ने कंपनी अधिनियम 1956 के तहत 22 फरवरी 1967 को सीआईडब्ल्यूटीसी की स्थापना की थी। इस दौरान कलकत्ता उच्च न्यायालय के आदेश की ओर से एक योजना को मंजूरी दिए जाने के बाद सीआईडब्ल्यूटीसी ने रीवर स्टीम नेविगेशन कंपनी लिमिटेड की संपत्ति एवं देनदारियों को संभाला था। सीमा और बुनियादी ढांचे की बाधाओं के कारण सीआईडब्ल्यूटीसी का संचालन कभी व्यावाहिरक नहीं बन सका और यह कंपनी अपनी स्थापना के समय से ही घाटे में चल रही है। अभी इस कंपनी में सिर्फ पांच कर्मी हैं। जब भी संभव हो बीमार सार्वजनिक क्षेत्र के उपक्रमों को पुनर्जीवित करने और असाध्य मामलों को समाप्त करने के सरकार के निर्णय के तहत चल-अचल संपत्ति के निपटान होने के बाद सीआईडब्ल्यूटीसी को समाप्त कर दिया जाएगा। लोगों को इसका लाभ मिले और इसके बेहतर उपयोग के लिए संपत्ति को मुक्त करना होगा। भारतीय अंतर्देशीय जलमार्ग प्राधिकरण इसकी संपत्तियों को लेगा और ब्रह्मपुत्र रीवर(एनडब्ल्यू-4) को इसे सौंप देगा।
प्रधानमंत्री ने गणेश चतुर्थी पर लोगों को बधाई दी

प्रधानमंत्री श्री नरेन्द्र मोदी ने लोगों को गणेश चतुर्थी के शुभ अवसर पर शुभकामनाएं दी हैं और हर जगह खुशी और समृद्धि की कामना की है। एक ट्वीट में, प्रधानमंत्री ने कहा, “आप सभी को गणेश चतुर्थी की बहुत-बहुत बधाई। गणपति बाप्पा मोरया! गणेश चतुर्थी के शुभ पर्व पर आप सबको बधाई। भगवान श्री गणेश का आशीर्वाद हमेशा हम पर बना रहे। हर तरफ खुशी और समृद्धि हो।”
प्रधानमंत्री ने हैदराबाद राज्य के भारत में विलय के दौरान शहीद होने वाले सभी लोगों का नमन किया

प्रधानमंत्री श्री नरेन्द्र मोदी ने हैदराबाद राज्य के भारत में विलय के दौरान देश की एकता के लिए शहीद होने वाले सभी लोगों का नमन किया है। प्रधानमंत्री श्री नरेन्द्र मोदी ने हैदराबाद राज्य के विलय के दौरान अनुकरणीय भूमिका निभाने के लिए सरदार पटेल का स्मरण भी किया। अपने संदेश में प्रधानमंत्री ने कहा “मैं हैदराबाद राज्य के भारत में विलय की अवधि के दौरान देश की एकता के लिए बलिदान देने वाले सभी लोगों का नमन करता हूं। हैदराबाद राज्य का भारत में विलय उस समय सरदार पटेल द्वारा निभाई गई अनुकरणीय भूमिका का स्मरण किए बिना पूरा नहीं हो सकता।”
गुजरात और उत्‍तराखंड के संबंध में अन्‍य पिछड़ा वर्ग की केंद्रीय सूची में संशोधन

प्रधानमंत्री श्री नरेन्‍द्र मोदी की अध्‍यक्षता में आज सम्पन्‍न हुई केंद्रीय मंत्रिमंडल की बैठक में दो राज्‍यों, गुजरात और उत्‍तराखंड के संबंध में अन्‍य पिछड़ा वर्ग (ओबीसी) की केंद्रीय सूची में संशोधन को मंजूरी दी गई ताकि राष्‍ट्रीय पिछड़ा वर्ग आयोग (एनसीबीसी) से प्राप्‍त सुझावों के अनुरूप ओबीसी की केंद्रीय सूची में जातियों/समुदायों में समावेश/सुधार के जरिए ओबीसी की केंद्रीय सूची में समुचित संशोधन किया जा सके। इन संशोधनों से इन जातियों/समुदायों से संबंधित व्‍यक्तियों को सरकारी नौकरियों और केंद्रीय शैक्षिक संस्‍थानों में मौजूदा नीति के अनुरूप आरक्षण की सुविधा प्राप्‍त करने में सहायता मिलेगी। इसके अलावा इन वर्गों से संबंधित व्‍यक्तियों को केंद्र सरकार द्वारा प्रशासित विभिन्‍न कल्‍याणकारी योजनाओं, छात्रवृत्तियों आदि के लाभ प्राप्‍त करने में मदद मिलेगी। यह सुविधाएं अन्‍य पिछड़ा वर्ग से संबंधित व्‍यक्तियों को उपलब्‍ध हैं। निम्‍नलिखित जातियों/समुदायों को ओबीसी की केंद्रीय सूची में शामिल किया गया है जो दो राज्‍यों गुजरात और उत्‍तराखंड के संबंध में है:- क्रमांक संख्या गुजरात उत्‍तराखंड 1. सिपाई कहार 2. पतनी जमात या तुर्क जमात (सभी मुस्लिम) तंवर सिंघरिया पृष्‍ठभूमिका:- एनसीबीसी का गठन राष्‍ट्रीय पिछड़ा वर्ग आयोग अधिनियम 1993 के अनुरूप इंदिरा साहनी मामले में माननीय सर्वोच्‍च न्‍यायालय के निर्णय के आधार पर हुआ था। राष्‍ट्रीय पिछड़ा वर्ग आयोग अधिनियम 1993 की धारा 9 (‘आयोग के कार्य’) कहती है:- 1. आयोग नागरिकों के किसी भी वर्ग को सूची में पिछड़े वर्ग के रूप में शामिल करने के आग्रह पर विचार करेगा और इस तरह की सूचियों को किसी पिछड़े वर्ग को समावेश से अधिक होने या समावेश से कम होने संबंधी शिकायतों को सुनेगा तथा अपने द्वारा उचित समझे गए माध्‍यम से केंद्र सरकार को सलाह देगा। 2. आयोग की सलाह साधारणत: केंद्र सरकार पर बाध्‍य होगी। एनसीबीसी समय-समय पर केंद्र सरकार को सलाह देता रहा है। अब तक कुल 37 अधिसूचनाएं जारी की जा चुकी हैं। कुल 2404 ‘प्रविष्टियां’ (‘प्रविष्टि’ का अर्थ जाति जिसमें पर्यायवाची, उप-जातियां आदि शामिल हैं) 24 राज्‍यों और 6 केंद्रशासित प्रदेशों के लिए ओबीसी की केंद्रीय सूची में अधिसूचित की जा चुकी हैं। इस तरह की अंतिम अधिसूचना 14 जुलाई, 2015 को जारी हुई थी। इसके अनुरूप अब 2 राज्‍यों के संबंध में एनसीबीसी की सिफारिशों पर कुल दो बदलावों को अधिसूचित करने का प्रस्‍ताव है।